A s’abe

Tue abe chi a murmuttos fainera
tind’enis a principios d’eranu,
e chirchende fiores manu manu
ti giras totta canta sa costera.

Sa mendula est sa prima chi visitas
ca issa prima iscopit a fiore,
e tue suzzas cun noedd’ardore
cussas primas dulzuras ischisitas.

Cando giughes su càrrigu bastante
a su mogiu nde leas sa provvista
ue s’abe reina, abe maista
ispettat premurosa e vigilante.

E inie ti pulis sas camberas
càrrigas d’abbundanzia divina,
chi est colore ’e pasta limonina
dau’essin sos meles e sas cheras

Pro fagher chirios bellos pro s’altare
de Deus, e de virgines e santos;
e tra sonos de organos e cantos
sa zente s’imbenugiat a pregare.

Oh candelas d’isposas fioridas
de fioccos in s’altare maggiore
ue si beneighet dogn’amore
pro su presente e pro noeddas vidas.

E pius bellas cand’a sos battizos
sas candelas biancas seperadas
benin in logos sacros cunservadas
pro sa sorte de sos noeddos fizos.

Ei su mele? Issu est sa divina
dulzura ostra o abes. Suzzu santu,
de bezzos e de giovanos s’incantu
vera chelestiale meighina;

Da u’essini dulches e turrones
pro sas festas chi faghene in Sardigna
e cun vernaccia e frisca carapigna
si ballat e si cantana canzones.

E bois minugios, caros animales
bivides in domigheddas de ortigu
tott’assentas, lughentes che isprigu
comente minoreddas cattedrales.

Chie bos hat tant’ordine insegnadu
e tanta abilidade in sa faina?
Est cudda provvidenzia divina
chi regnat e guidat su criadu.